NWU steeds op koers vir halfeind | Netwerk24
Deur Marnus Kok 23 Mei 2021 17:54
Die Noordwes-Universiteit (NWU) het Sondag met 'n bonuspunt-oorwinning in Pretoria nog 'n tree nader gegee aan 'n plek in die uitspeelrondes van die Varsitybeker-rugbyreeks.
Die Potchefstromers het vyf drieë gedruk om die Universiteit van Johannesburg (UJ) met 33-29 in Pretoria te klop – maar dit het bloedsweet gekos.
Pienaar van Niekerk, heelagter van die NWU, druk Sondag sy span se eerste drie in Pretoria. Foto: Varsity Cup | Catherine Kotzé
Die wenspan bevind hom nou met 26 punte vierde op die punteleer.
Vroeg in die wedstryd het die NWU gesukkel in die skrums, maar daarna het sake verander. Die wenspan was dominerend in die vaste fasette. Dit het balbesit vir die agterlyn verseker, wat gevolglik die Johannesburgers se verdediging onder druk geplaas het.
Wanneer 'n span dan boonop, soos die Noordwesters, boer in die ander span se helfte van die veld, is dit net 'n kwessie van tyd voordat die telbord oortyd werk – wat in die eerste helfte die geval was.
Vir die wenspan het André Fouché (agtsteman), Charl Pretorius (vleuel) en Meyer Kriel (senter) uitgeblink met die bal in die hand.
Tog was dit nie 'n foutlose vertoning deur die wenspan nie. Daar was 'n paar hanteerfoute en balbesit wat verlore gegaan het. Boonop het 'n speler soos UJ se Prince Nkabinde (vleuel) in die tweede helfte 'n paar keer gate in die Potchefstromers se verdediging gevind.
Laat in die wedstryd het dit boonop gelyk of die Johannesburgers teen die verwagting in gaan wen. Hulle het immers in die 62ste minuut die voortou (29-28) geneem.
Maar geelkaarte vir Nkosikhona Masuku (plaasvervanger-stut) en Lunga Ncube (slot) laat in die wedstryd het UJ se kans om te verras in die wiele gery.
Vir die Noordwesters is die belangrikste dat hulle vyf punte uit die wedstryd gekry het.
• Puntemakers: NWU 33 (23): Drieë: Pienaar van Niekerk (2), Charl Pretorius, Sylvester Hassien (sewepunt-drie), Gustav du Rand. Doelskoppe: Nivan Petersen, Marco Donges (2).
UJ 29 (8): Drieë: Prince Nkabinde, Indiphile Tyeda, Nkabinde (sewepunt-drie), Jurich Claasens. Doelskoppe: Claasens (2). Strafdoel: Tyeda.
• In nog 'n wedstryd het die Ikeys verseker dat hulle boaan die punteleer eindig deur die Madibaz met 34-23 in hul laaste wedstryd voor die halfeindstryd te klop. Die Kapenaars se teenstander in die uitspeelronde sal die NWU of Ixias wees.